ATMINTINĖ VILNIAUS UNIVERSITETO KOMUNIKACIJOS FAKULTETO DĖSTYTOJAMS

Šios Atmintinės tikslas – užtikrinti sklandų, kokybišką ir galiojančius norminius dokumentus atitinkantį studijų programų įgyvendinimą VU Komunikacijos fakultete. Atmintinėje aptariami svarbiausi reikalavimai studijų programų dalykų įgyvendinimui.

* Per pirmąją studijų dalyko paskaitą dėstytojas supažindina studentus (klausytojus) su VU IS paskelbtu studijų dalyko aprašu nurodydamas studentų (klausytojų) pasiekimų vertinimo studijų dalyko vykdymo metu ir galutinio atsiskaitymo metu būdus, tvarką, vertinimo kriterijus ir atsiskaitymo reikalavimus.
* Per pirmąją paskaitą pristatyti studijų dalyko apraše nurodyti pasiekimų vertinimo studijų dalyko vykdymo metu ir galutinio atsiskaitymo metu būdai, tvarka, vertinimo kriterijai ir atsiskaitymo reikalavimai semestro metu negali būti keičiami.
* Studentams, turintiems negalią arba laikiną sveikatos sutrikimą, pateikus tai įrodančius dokumentus kai kurie studijų proceso aspektai (studijų aplinka, studijų medžiaga, pasiekimų įvertinimas ir kt.) pritaikomi pagal individualius, dėl negalios ar laikino sveikatos sutrikimo kylančius poreikius.
* Dėstytojas turi studijų dalyko įgyvendinimui numatytus užsiėmimus (paskaitas, seminarus, pratybas, konsultacijas) vesti tvarkaraštyje numatytu laiku. Dėl svarbių priežasčių tvarkaraštyje numatytu laiku vesti užsiėmimo negalintis dėstytojas turi nedelsdamas apie tai informuoti Komunikacijos fakulteto Studijų skyrių.
* Dalyko studijų metu gali būti atliekamas nuolatinis, tarpinis ir galutinis pasiekimų vertinimas. Galutinis studijų pasiekimų vertinimas yra privalomas. Galutinis dalyko studijų pasiekimų įvertinimas gali būti sukauptas pažymys, kurio sudėtis apskaičiuojama pagal proporcijas, numatytas dalyko apraše (pvz., darbo seminaruose įvertinimas + rašto darbo įvertinimas + egzamino įvertinimas).
* Nuolatinio ir/ar tarpinio studijų pasiekimų įvertinimo informacija studentams turi būti paskelbta ne vėliau nei 5 (penkios) darbo dienos iki galutinio dalyko studijų pasiekimų vertinimo datos.
* Galutinio dalyko studijų pasiekimų vertinimo forma Universitete yra egzaminas. Egzaminai gali vykti raštu arba raštu ir žodžiu. Kompiuteriniu būdu atliekamas vertinimas prilyginamas vertinimui raštu. Galutinis studijų pasiekimų vertinimas vykdomas rudens ir pavasario semestrų pabaigoje (sausio ir birželio mėn.) vykstančios sesijos metu. Gavus dekano leidimą, gali būti nustatomas ir kitas nei numatytas galutinio studijų pasiekimų vertinimo laikas.
* Nuolatinį, tarpinį ir galutinį dalyko studijų pasiekimų vertinimą atlieka dalyko dėstytojas, vadovaudamasis dalyko apraše aprašyta studijų pasiekimų vertinimo sistema. Dėstytojo ar atitinkamos studijų programos komiteto pirmininko prašymu, dėl dalyko dėstytojo ligos ar kitų svarbių priežasčių, galutinį dalyko studijų pasiekimų vertinimą gali atlikti ir ne dalyką dėstęs dėstytojas. Tokiu atveju Komunikacijos fakulteto dekanas skiria kitą tos srities dėstytoją arba sudaro tos srities specialistų komisiją.
* Dalyko dėstytojas turi prieš dalyko egzaminą patikrinti studento asmens tapatybę pagal pateiktą galiojantį asmens dokumentą su nuotrauka, informuoti studentus apie egzamino (įskaitos) tvarką, procedūrą (vertinimo metu leistinus ir neleistinus naudoti šaltinius ir priemones, studento elgesį egzamino (įskaitos) metu, atlikus egzamino (įskaitos) užduotį ir kt.) bei imtis priemonių užkirsti kelią studentų nesąžiningumui dalyko studijų rezultatų vertinimo metu.
* Kiekvienas studentas turi teisę susipažinti su savo dalyko studijų rezultatais (įvertinimu), įvertintos užduoties (darbo) trūkumais, klaidomis ir pastabomis, todėl dalyko galutinius studijų pasiekimus vertinęs dėstytojas ar komisijos pirmininkas nurodo oficialų galutinio įvertinimo (egzamino (įskaitos) rezultatų) skelbimo bei susipažinimo su įvertintomis egzaminų (įskaitų) užduotimis (darbais) laiką ir vietą.
* Dalyko dėstytojas dalyko studijų rezultatą (įvertinimą) į Universiteto studijų informacinę sistemą įrašo ne vėliau kaip per 5 (penkias) darbo dienas nuo egzamino (įskaitos) datos užpildydamas elektroninį žiniaraštį.
* Viešai skelbiant tarpinius, galutinius ar kitus įvertinimus studentams privaloma laikytis anonimiškumo, todėl vietoje studento vardo ir/ar pavardės yra nurodomas studento registracijos numeris ir dalyko studijų rezultatai (įvertinimas).
* Dalyko dėstytojas turi vadovautis Vilniaus universiteto akademinės etikos kodeksu ir užtikrinti akademinės etikos kodekso nuostatų įgyvendinimą, todėl dėstytojo santykis su studentais turi būti grindžiamas geros moralės, tarpusavio pagarbos, sąžiningumo, nešališkumo, nediskriminavimo, akademinio bendradarbiavimo, atvirumo, skaidrumo ir kitais akademinės etikos kodekse išvardytais principais.